বিশেষ গোয়েন্দা দল নামিয়ে এক বছরে প্রায় আড়াই কোটির বেশি জাল নোট বাজেয়াপ্ত করল বর্ডার সিকিউরিটি ফোর্স (বিএসএফ)। ধরা পড়েছে কয়েক জন পাচারকারীও। কিন্তু পিছনে থেকে কারা এই পাচারচক্র চালাচ্ছে, সে সম্পর্কে কার্যত অন্ধকারে বিএসএফ। যদিও জাল নোট ছড়িয়ে পড়ার আগে তা বাজেয়াপ্ত করাটাকেই নিজেদের কৃতিত্ব বলে দাবি করেছে সীমান্তরক্ষী বাহিনী। বাহিনী সূত্রের খবর, বরাবরই জাল নোট কারবারিরা মালদহ জেলা, বিশেষত কালিয়াচককে ‘পাচারের করিডর’ হিসাবে ব্যবহার করেছে। তবে গত কয়েক বছরে সেই ‘রুট’ বদল করেছে তারা। সূত্রের খবর, কালিয়াচকের পাশাপাশি মালদহ সীমান্ত এলাকার ১২ বর্গকিলোমিটার বিশেষ একটি জায়গাকে জাল নোট পাচারের নতুন ‘করিডর’ হিসাবে বেছে নিয়েছে কারবারিরা। এর মধ্যে রয়েছে মহব্বতপুর, চরিয়ন্তপুর, শাসানি, গোপালনগর, খড়িবোনা, চকনানিপুর, নিশুতোলা এবং ডঙ্গিপাড়ার মতো গ্রামগুলি। এই গ্রামগুলি বাছাই করার পিছনে বিশেষ কারণ রয়েছে— পর্যবেক্ষণ বিএসএফ-এর। তাদের যুক্তি, সীমান্ত-লাগোয়া এই গ্রামগুলি থেকে ও পারে বাংলাদেশের চপাই-নবাবগঞ্জে সহজে যোগাযোগ করা যায়। বাংলাদেশের ক্ষেত্রে চপাই-নবাবগঞ্জ জাল নোট সরবরাহের একটি ‘হাব’ বলে পরিচিত। ফলে বাংলাদেশের জাল নোটের কারবারিরা পাচারের জন্য মালদহের নতুন এই করিডরকে ব্যবহার করতে শুরু করেছে। বাহিনীর এক আধিকারিকের কথায়, ‘‘বিএসএফ-কে ফাঁকি দেওয়ার জন্য পাচারকারীরা বরাবরই ভৌগোলিক-সামাজিক-অর্থনৈতিক অবস্থাকে কাজে লাগিয়ে এসেছে। যা তাঁদের একার পক্ষে মোকাবিলা করা কার্যত অসম্ভব।’’ তাঁর বক্তব্য, ‘‘সীমান্ত থেকে পাঁচ কিলোমিটার পর্যন্ত তাঁদের কর্মক্ষেত্র। ফলে নতুন এই করিডরের মৌচাকে ঢোকাই তাদের কাছে বড় চ্যালেঞ্জ ছিল। এবং সেই চ্যালেঞ্জ নিয়েই বিশেষ গোয়েন্দা দলকে কাজে লাগিয়ে ২০১৪ থেকে কিছু কিছু সাফল্য পেতে শুরু করেছে বিএসএফ।’’ বাহিনীর দাবি, শুধু ২০১৫ সালেই তাদের হাতে বাজেয়াপ্ত জাল টাকার পরিমাণ দাঁড়িয়েছে ২ কোটি ৬০ লক্ষ ৮২ হাজার টাকা। বিএসএফ সূত্রের খবর, পাচারের কাজে দু’দেশেরই সীমান্ত লাগোয়া গ্রামবাসীদের একাংশকে টাকার লোভ দেখিয়ে হাত করে নেয় পাচারকারীরা। মূলত এই গ্রামবাসীদের কাজে লাগিয়েই চলে জাল নোট পাচারের কাজ। কী ভাবে হয় পাচার? বিএসএফ বলছে, মোবাইলের মাধ্যমে জানিয়ে দেওয়া হয় ও পার থেকে কখন, কত টাকা কাঁটাতার টপকে এ পারে আসবে। সেই মতো বেড়ার ধারে লোক থাকে। সাধারণত, ছোট ছোট কাপড়ের পুঁটলি করে তাতে জাল টাকা রাখা হয়। সেই পুঁটলি বিএসএফের নজর এড়িয়ে চলে আসে এ পারে। তার পর সেই জাল নোট বিভিন্ন মাধ্যমে ছড়িয়ে পড়ে গোটা দেশে। বিএসএফের দাবি, মূলত শ্রমিকের কাজ করে এমন লোকেদের মাধ্যমেই অল্প অল্প করে জাল টাকা ভিন রাজ্যে পাঠানো হয়।  জাল নোট পাচারের জন্য একমাত্র মালদহকেই ‘করিডর’ হিসাবে ব্যবহার করে পাচারকারীরা। বিএসএফ-এর এক কর্তা জানাচ্ছেন, মালদহের অনেক গ্রামই একেবারে সীমান্ত লাগোয়া। এমনকী কিছু কিছু বাড়ির অর্ধেক অংশ ভারতে, আর বাকি অর্ধেকটা বাংলাদেশে। এই বা়ড়িগুলিই পাচারকারীরা ‘টার্গেট’ করে ব্যবহার করে। কারণ, বাড়ি বাড়ি ঢুকে জাল নোটের খোঁজে তল্লাশি করলে ভৌগলিক সমস্যা হতে পারে। সেই সুযোগ নেয় পাচারকারীরা।